Farg'onada fuqaroni IIV akademiyasiga kiritib qo'yish uchun 1000 dollar olgan ayol ushlandi

Farg'ona shahrida 19 may kuni fuqaroni Ichki ishlar vazirligi akademiyasiga o'qishga kiritib qo'yish uchun 1000 dollar olgan ayol ushlandi. Bu haqda viloyat Ichki ishlar boshqarmasi axborot xizmati “Bugun.uz”ga xabar berdi.
Ma'lum bo'lishicha, huquqni muhofaza qiluvchi organ xodimlari hamkorlikda tezkor tadbir o'tkazgan. 1980 yilda tug'ilgan M.R. ismli ayol muqaddam firibgarlik jinoyati uchun jazo o'tab kelayotganiga qaramasdan, fuqaroni pul evaziga akademiyaga kiritib qo'ymoqchi bo'lgan.
Aniqlanishicha, u Yuksalish ko'chasida fuqaro G'.x.ni 5000 dollar evaziga IIV akademiyasiga o'qishga olib kiritib qo'yishini va'da qilib, kelishilgan pulldan 1000 dollarni olayotgan vaqtida qo'lga olingan.
Mazkur holat yuzasidan Farg'ona shahar ichki ishlar organi faoliyatini muvofiqlashtirish bo'limi huzuridagi tergov bo'limi tomonidan Jinoyat kodeksining 168-moddasi (Firibgarlik) 3-qismi “b” bandi bilan jinoyat ishi qo'zg'atilgan.
Avvalroq Surxondaryoda fuqaroni IIV akademiyasiga kiritib qo'yish uchun pul olgan erkak qo'lga olingani xabar qilingandi.